'Ingibjörg: Eðlilegt að Rússar komi að þróun öryggismála á norðurslóðum'
Ingibjörg Sólrún Gísladóttir utanríkisráðherra sagði eftir fund sinn með utanríkisráðherrum Norðurlandanna á þingi Norðurlandaráðs í Ósló í Noregi í morgun að þrátt fyrir að aukin áhersla sé nú lögð á samvinnu Norðurlandanna í öryggis- og varnarmálum sé einnig vilji og þörf fyrir samstarf við Rússa í öryggismálum á Norður-Atlantshafssvæðinu.
Ingibjörg sagði Rússa eiga augljósra hagsmuna að gæta á norðurslóðum og að það sé því eðlilegt að þeir eigi aðkomu að öryggismálum á svæðinu. "Við skilgreinum Rússa sem samstarfsaðila en ekki sem andstæðinga í þessum málum. Það er hugmyndafræði kalds stríðsins og hún á að vera liðin undir lok," sagði hún.
Þá sagði hún mikinn samstarfsvilja ríkja innan Norðurlandanna varðandi þróun öryggismála á Norður-Atlantshafssvæðinu. Þetta eigi sérstaklega við um Íslendinga, Dani og Norðmenn enda snerti málið þá með öðrum hætti en Svía og Finna. Þeir taki þó einnig virkan þátt í þessari umræðu og séu meðvitaðir um að hún geti ekki takamrkast við landamæri.
Spurð um viðhorf þessara þjóða til fjárframlaga til þróunar öryggismála á svæðinu sagði hún slíka umræðu ekki hafna fyrir alvöru. Menn séu enn að skilgreina hagsmuni sína og mynda sér framtíðarsýn. Þó sé ljóst að yfirvöld á Norðurlöndunum öllum hafi skilning á þeim breytingum sem séu að verða og telji málið raunverulega koma sér við.
Ingibjörg Sólrún Gísladóttir utanríkisráðherra sagði eftir fund sinn með utanríkisráðherrum Norðurlandanna að þrátt fyrir að aukin áhersla sé nú lögð á samvinnu Norðurlandanna í öryggis- og varnarmálum sé einnig vilji og þörf fyrir samstarf við Rússa í öryggismálum á Norður-Atlantshafssvæðinu.
Ingibjörg sagði Rússa eiga augljósra hagsmuna að gæta á norðurslóðum og að það sé því eðlilegt að þeir eigi aðkomu að öryggismálum á svæðinu.
Þá sagði hún mikinn samstarfsvilja ríkja innan Norðurlandanna varðandi þróun öryggismála á Norður-Atlantshafssvæðinu.